Document ID: 32012R0459

KOMISSION ASETUS (EU) N:o 459/2012,
annettu 29 päivänä toukokuuta 2012,
Euroopan parlamentin ja neuvoston asetuksen (EY) N:o 715/2007 ja komission asetuksen (EY) N:o 692/2008 muuttamisesta kevyiden henkilö- ja hyötyajoneuvojen päästöjen (Euro 6) osalta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon moottoriajoneuvojen tyyppihyväksynnästä kevyiden henkilö- ja hyötyajoneuvojen päästöjen (Euro 5 ja Euro 6) osalta ja ajoneuvojen korjaamiseen ja huoltamiseen tarvittavien tietojen saatavuudesta 20 päivänä kesäkuuta 2007 annetun Euroopan parlamentin ja neuvoston asetuksen (EY) N:o 715/2007 (1) ja erityisesti sen 5 artiklan 3 kohdan,
ottaa huomioon puitteiden luomisesta moottoriajoneuvojen ja niiden perävaunujen sekä tällaisiin ajoneuvoihin tarkoitettujen järjestelmien, osien ja erillisten teknisten yksiköiden hyväksymiselle 5 päivänä syyskuuta 2007 annetun Euroopan parlamentin ja neuvoston direktiivin 2007/46/EY (2) (puitedirektiivi) ja erityisesti sen 39 artiklan 2 kohdan,
sekä katsoo seuraavaa:
(1)
Asetuksessa (EY) N:o 715/2007 ja moottoriajoneuvojen tyyppihyväksynnästä kevyiden henkilö- ja hyötyajoneuvojen päästöjen (Euro 5 ja Euro 6) osalta ja ajoneuvojen korjaamiseen ja huoltamiseen tarvittavien tietojen saatavuudesta annetun Euroopan parlamentin ja neuvoston asetuksen (EY) N:o 715/2007 täytäntöönpanosta ja muuttamisesta 18 päivänä heinäkuuta 2008 annetussa komission asetuksessa (EY) N:o 692/2008 (3) vahvistetaan yhteiset tekniset vaatimukset, jotka koskevat moottoriajoneuvojen ja niiden varaosien tyyppihyväksyntää niiden päästöjen osalta, ja annetaan säännöt, jotka koskevat käytönaikaista vaatimustenmukaisuutta, pilaantumista rajoittavien laitteiden kestävyyttä, ajoneuvon sisäisiä valvontajärjestelmiä (OBD-järjestelmiä), polttoaineen kulutuksen mittaamista ja ajoneuvon korjaamiseen ja huoltamiseen tarvittavien tietojen saantia.
(2)
Asetuksen (EY) N:o 715/2007 mukaisesti on määriteltävä hiukkasmäärän standardi Euro 6 -standardien mukaisesti hyväksyttäviä kipinäsytytysmoottoreilla varustettuja ajoneuvoja varten.
(3)
Ajoneuvojen päästöissä olevat hiukkaset voivat kerääntyä ihmisen keuhkorakkuloihin, mikä voi johtaa hengitystie- ja sydän- ja verisuonitauteihin ja lisätä kuolleisuutta. Sen vuoksi on yleisen edun mukaista huolehtia korkeatasoisesta suojasta näitä hiukkasia vastaan.
(4)
Kipinäsytytysmoottorilla varustettujen ajoneuvojen hiukkaspäästöjen mittauksessa käytetään tätä nykyä dieselkäyttöisille ajoneuvoille kehitettyä PMP-hiukkasmittausohjelmaa (Particulate Measurement Programme). On kuitenkin näyttöä siitä, että kipinäsytytysmoottorilla varustettujen ajoneuvojen hiukkaspäästöjen kokojakauma ja kemiallinen koostumus voi olla erilainen kuin dieselkäyttöisten ajoneuvojen kohdalla. Hiukkaskokojakaumia ja kemiallista koostumusta samoin kuin nykyisen mittaustekniikan tehoa haitallisten hiukkaspäästöjen vähentämisessä olisi tarkkailtava. Tulevaisuudessa on ehkä tarpeen tarkistaa tätä mittauskäytäntöä kipinäsytytysmoottorilla varustettujen ajoneuvojen osalta.
(5)
Tavanomaisten epäsuoraa ruiskutusta käyttävien moottorien, joissa polttoaine ruiskutetaan imusarjoihin tai imuaukkoihin eikä suoraan palotilaan, hiukkaspäästöt ovat nykytietämyksen mukaan vähäisiä. Sen vuoksi vaikuttaisi perustellulta rajoittaa sääntelytoimet koskemaan toistaiseksi vain suoraruiskutusmoottoreilla varustettuja ajoneuvoja; voitaisiin kuitenkin jatkaa kaikkien kipinäsytytysmoottorien hiukkaspäästöjen tutkimista ja seuraamista erityisesti hiukkasten kokojakauman ja kemiallisen koostumuksen ja todellisten ajo-olosuhteiden suhteen, ja komission pitäisi ehdottaa tarvittaessa uusia sääntelytoimia ottaen huomioon myös epäsuoraa ruiskutusta käyttävien moottorien tulevan markkinaosuuden.
(6)
Asetuksessa (EY) N:o 692/2008 asetetaan dieselkäyttöisten Euro 6 -ajoneuvojen päästöjen hiukkasmäärärajaksi 6 × 1011 kilometriä kohti. Tekniikasta riippumattoman lainsäädännön periaatteen mukaisesti myös kipinäsytytysmoottorilla varustettujen Euro 6 -ajoneuvojen vastaavan päästörajan olisi oltava sama, sillä ei ole saatu näyttöä, jonka mukaan kipinäsytytysmoottorien tuottamien hiukkasten ominaistoksisuus olisi pienempi kuin dieselmoottorien tuottaminen hiukkasten.
(7)
Kipinäsytytysmoottorien hiukkaspäästöjen vähentämisessä tehokasta jälkikäsittelyteknologiaa edustavien bensiinihiukkassuodattimien (GPF) odotetaan tulevan saataville niin, että niitä voitaisiin ottaa käyttöön joissakin Euro 6 -ajoneuvoissa kohtuukustannuksin. Lisäksi vaikuttaa todennäköiseltä, että kolmen vuoden kuluessa asetuksen (EY) N:o 715/2007 10 artiklassa vahvistetuista päivämääristä, jolloin Euro 6 -päästörajat tulevat pakollisiksi, vastaavaan hiukkaspäästöjen vähentämiseen voidaan päästä moottorin sisäisillä toimilla selvästi vähemmillä kustannuksilla monien sovellusten osalta. Kaikkia moottoria koskevia toimenpiteitä on voitava soveltaa kaikissa moottorin toimintaoloissa, jotta voidaan varmistaa, että päästötasot todellisissa ajo-olosuhteissa eivät huonone, jos käytössä ei ole jälkikäsittelylaitteita.
(8)
Jotta kaikki tarvittava teknologia pystytään kehittämään ja valmisteluaikaa on riittävästi, olisi omaksuttava kaksivaiheinen malli, jonka toisessa vaiheessa Euro 6 -dieselhiukkasrajoja sovellettaisiin myös suoraruiskutteisiin kipinäsytytysmoottoreihin.
(9)
On tarpeen kiinnittää huomiota kipinäsytytysmoottorilla varustettujen ajoneuvojen hiukkaspäästöihin todellisissa ajo-olosuhteissa ja vastaavien testausmenettelyjen kehittämiseen. Komission pitäisi kehittää ja ottaa käyttöön vastaavat mittausmenetelmät viimeistään kolmen vuoden kuluttua Euro 6 -päästörajojen voimaantulosta.
(10)
Komission olisi seurattava hiukkaspäästöjen vähentämistoimenpiteiden vaikutusta kipinäsytytysmoottorilla varustettujen ajoneuvojen hiilidioksidipäästöihin.
(11)
Asetuksen (EY) N:o 692/2008 4 artiklan 7 kohdan mukaisesti asetuksen soveltamisalaan kuuluville ajoneuvoille voidaan myöntää Euro 6 -päästörajojen mukainen tyyppihyväksyntä vasta, kun ajoneuvon sisäisiä valvontajärjestelmiä (OBD) koskevat raja-arvot on otettu käyttöön. OBD-järjestelmät ovat tärkeä väline pilaantumista rajoittavien laitteiden vianetsinnässä.
(12)
Kevyiden ajoneuvojen päästöjä (Euro 5 ja Euro 6) sekä ajoneuvojen korjaamiseen ja huoltamiseen tarvittavien tietojen saatavuutta koskevan yhteisön lainsäädännön soveltamisesta ja kehittämisestä antamassaan tiedonannossa 2008/C 182/08 (4) komissio ehdotti eräitä OBD-kynnysarvoja, jotka vastaavat pääpiirteissään arvoja, joita sovelletaan vuodesta 2013 lähtien useimpiin kevyisiin hyötyajoneuvoihin Yhdysvalloissa ja Kanadassa, joissa suurin osa ajoneuvojen OBD-järjestelmistä noudattaa Kalifornian ilmanlaatua vaalivan ympäristölautakunnan (Californian Air Resources Board, CARB) lainsäädäntöä. Unionin vaatimusten linjaaminen Yhdysvaltain vaatimuksiin olisi kansainvälisen yhdenmukaistamisen tavoitteiden mukaista ja toisi muassaan korkeatasoisen ympäristönsuojelun.
(13)
Yhdysvaltain vaatimukset ovat kuitenkin teknisesti haastavia niille ajoneuvonvalmistajille, jotka eivät harjoita vientiä Yhdysvaltoihin. Sen vuoksi olisi vahvistettava kolmen vuoden jakso, jonka aikana sovellettaisiin lievempiä OBD-vaatimuksia, jotta alan teollisuus saisi enemmän valmisteluaikaa.
(14)
Myös asetuksessa (EY) N:o 692/2008 vahvistettujen lopullisten Euro 6 -ajoneuvojen OBD-kynnysarvojen, jotka koskevat hiilimonoksidia (CO), ei-metaanisten hiilivetyjen massaa (NMHC) ja hiukkasmassaa (PM), olisi oltava sallivampia kuin tiedonannossa 2008/C 182/08 ehdotetut arvot, jotta otettaisiin huomioon näihin aloihin liittyvät erityiset tekniset ongelmat. Tässä asetuksessa ei lisäksi pitäisi vahvistaa hiukkasmäärää koskevaa Euro 6 -ajoneuvojen OBD-kynnysarvoa.
(15)
Myöhemmin olisi arvioitava ympäristön, teknisen toteutettavuuden ja kustannus-hyötysuhteen kannalta tiukempien hiilimonoksidiin ja ei-metaanisten hiilivetyjen massaan sovellettavien Euro 6 -ajoneuvojen OBD-kynnysarvojen vahvistamista ja hiukkasmäärään sovellettavan Euro 6 -ajoneuvojen OBD-kynnysarvon vahvistamista. Mahdollisia tähän liittyvien sääntelyyn perustuvia vaatimuksia muutoksia käyttöön otettaessa olisi annettava teollisuudelle riittävästi valmisteluaikaa. OBD-järjestelmien monimutkaisuuden vuoksi tämä aika on tyypillisesti kolmesta neljään vuotta.
(16)
Asetuksia (EY) N:o 715/2007 ja (EY) N:o 692/2008 olisi sen vuoksi muutettava.
(17)
Tässä asetuksessa säädetyt toimenpiteet ovat moottoriajoneuvoja käsittelevän teknisen komitean (tekninen komitea - moottoriajoneuvot) lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetus (EY) N:o 715/2007 seuraavasti:
1)
Korvataan 3 artiklan 17 kohdan lopussa oleva piste puolipisteellä.
2)
Lisätään 3 artiklaan 18 kohta seuraavasti:
”18.
’suoraruiskutusmoottorilla’ moottoria, joka voi toimia sellaisessa toimintamoodissa, jossa polttoaine ruiskutetaan imuilmaan sen jälkeen, kun ilma on imetty imuventtiilien läpi.”
3)
Lisätään 10 artiklaan 7 kohta seuraavasti:
”7. Kolmen vuoden ajan 4 ja 5 kohdassa vahvistetuista päivämääristä, jotka koskevat uusia tyyppihyväksyntiä ja uusien ajoneuvojen rekisteröintiä, myyntiä tai käyttöönottoa, on ajoneuvon valmistajan valinnan mukaan sovellettava suoraruiskutteisella kipinäsytytysmoottorilla varustettuihin ajoneuvoihin hiukkasten lukumäärää koskevaa raja-arvoa 6 × 1012 #/km.”
4)
Muutetaan liite I tämän asetuksen liitteen I mukaisesti.
2 artikla
Muutetaan asetus (EY) N:o 692/2008 seuraavasti:
1)
Poistetaan 4 artiklan 7 kohta.
2)
Muutetaan liitteet I, XI ja XVI tämän asetuksen liitteen II mukaisesti.
3 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 29 päivänä toukokuuta 2012.

Labels: 8
1
20